钦定古今图书集成/理学汇编/学行典/第127卷 > 贾谊新书 > 《审微》
## 钦定古今图书集成/理学汇编/学行典/第127卷 > 贾谊新书 > 《审微》

善不可谓小而无益，不善不可谓小而无伤。非以善
为一，足以利天下；小不善为一，足以乱国家也。当夫
轻始而傲微，则其流必至于大乱。是故子民者谨焉。
彼人也，登高则望，临深则窥。人之性非窥且望也，势
使然也。夫事有逐奸，势有召祸。《老聃》曰：“为之于未有，
治之于未乱。”《管仲》曰：“备患于未形，上也。”《语》曰：弗
灭炎炎，奈何萌芽不伐，且折斧柯，智禁于微次也。事
之适乱，如地形之惑人也。机渐而往，俄而东西易面，
人不自知也。故《墨子》见衢路而哭之，悲一跬而缪千
里也。昔者卫侯朝于周，周行问其名，曰：“卫侯《辟彊》。”周
行还之曰：《启彊》。《辟彊》，天子之号也。诸侯弗得用。卫侯
更其名曰：“然后受之。故善守上下之分者，虽空名
弗使逾焉。古者《周礼》，天子葬用隧，诸侯县下。周襄王
出，逃伯斗，晋文公率师诛贼，定周国之乱，复襄王之
位，于是襄王赏以南阳之地。文公辞南阳即死，得以
隧下。襄王弗听，曰：‘周国虽微，未之或代也。天子用隧，
伯父用隧，是二天子也。以地为少，余请益之’。”文公乃
退。礼，天子之乐宫县，诸侯之乐轩县，大夫直县，士有
琴瑟。叔于奚者，卫之大夫也。曲县者，卫君之乐体也。
繁缨者，君之驾饰也。齐人攻卫，叔于奚率师逆之，大
败齐师，卫于是赏以温。叔于奚辞温，而请曲县繁缨
以朝，卫君许之。孔子闻之曰：“惜也，不如多与之邑。夫
乐者所以载国，国者所以载君。彼乐亡而礼从之，礼
亡而政从之，政亡而国从之，国亡而君从之，惜也，不
如多予之邑。”宓子治亶父，于是齐人攻鲁，过亶父。始，
父老请曰：“麦已熟矣，今迫齐寇，民不及刈获，请令民
人出自刈附郭者归，可以益食，且不资寇。”三请，宓子
弗听。俄而麦毕资于齐寇。季孙闻之，怒，使人让宓子
曰：“岂不可哀哉！民乎寒耕热耘，曾”弗得食也。弗知犹
可闻。或以告而夫子弗听。宓子蹴然曰：“今年无麦，明
年可树，令不耕者得获，是乐有寇也。且一岁之麦，于
鲁不加彊，丧之不加弱，令民有自取之心，其创必数
年不息。”季孙闻之，惭曰：“使穴可入，吾岂忍见宓子哉？”
故明者之感奸由也蚤，其除乱谋也远，故邪不前达。